Nadźanecy

Nadźanecy ( Nadelwitz) su hornjołužiska wjes na wuchodźe Budyšina a wot lěta 1994 z měšćanskim dźělom. Leža na lěwym brjoze Albrechtowki pod Wowčej horu (201 m) sewjernje zwjazkoweje dróhi B 6. Jadro wsy je něhdyše ryćerkubło.

K měšćanskemu dźělej słušeja nimo historiskeje wjeski tež bydlenske sydlišćo z 20. lětstotka, přemysłowa kónčina při Delnjokinjanskej dróze, šćerkowa jama a něhdyša Budyska deponija.

 Stawizny 
Na Wowčej horje nadeńdźe so prahistoriske pohrjebnišćo, kotrež słuša z wjace hač 2000 rowami k najwjetšim w Němskej. Wjeska sama naspomni so prěni raz w lěće 1345 jako knježe sydło Nadillicz a bě znajmjeńša wot 16. lětstotka we wobsydstwje Budyskeje rady.

Po Mukowej statistice mějachu Nadźanecy we 1880tych lětach sto wobydlerjow, z nich 79 Serbow a 21 Němcow. W lěće 1925 mějachu Nadźanecy 75 wobydlerjow, kiž běchu wšitcy ewangelscy. 

Hač do lěta 1936 běchu Nadźanecy ze samostatnej gmejnu a potom najprjedy gmejnski dźěl Bošec. Wot 1979 do 1994 běchu dźěl gmejny Jenkec.

 Hlej tež 
 Kulturne pomniki w Nadźanecach

 Žórła 

Kategorija:Sydlišćo w Hornjej Łužicy
Kategorija:Měšćanski dźěl Budyšina
Kategorija:Sydlišćo w Budyskim wokrjesu
Kategorija:Sydlišćo w serbskim sydlenskim rumje
Kategorija:Sydlišćo při Albrechtowce
Kategorija:Prěnje naspomnjenje 1345
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1936